SET ปิดเช้าร่วง 12 จุด หวิดหลุดแนวรับ 1,605 โบรกฯแนะจับตาประชุม “ศบค.”
SET ปิดเช้าร่วง 12 จุด พักตัวคล้ายภูมิภาคหลัง “เฟด” เล็งขึ้นดอกเบี้ย โบรกฯแนะจับตาผลประชุม “ศบค.” ชุดใหญ่ พร้อมวางแนวรับ 1,605 จุด แนวต้าน 1,625-1,630 จุด
18 มิ.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซด์เวย์ในลักษณะพักตัว คล้ายคลึงกับตลาดหุ้นในภูมิภาคเอเชียที่เช้านี้แกว่งไซด์เวย์ทั้งในแดนบวก-ลบ รับแรงกดดันจากผลประชุมธนาคารกลางสหรัฐฯ (เฟด) ที่ส่งสัญญาณการปรับขึ้นอัตราดอกเบี้ยในปี 66 และยังคาดการณ์เงินเฟ้อสหรัฐฯปีนี้จะปรับตัวขึ้นมาก ส่งผลให้คาดว่าสหรัฐฯจะปรับลดการทำ QE ด้วย ส่งผลให้ Fund Flow มีทิศทางที่ไหลออก อีกทั้งตลาดฯยังไม่มีประเด็นใหม่หนุนด้วย
ทั้งนี้ ให้รอติดตามผลการประชุมศูนย์บริหารสถานการณ์โควิด-19 (ศบค.) ชุดใหญ่ในวันนี้ โดยดูว่าจะมีการผ่อนคลายเพิ่มเติมหรือไม่ และรอดูการประชุมคณะกรรมการนโยบายการเงิน (กนง.) ในสัปดาห์หน้า
แนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งไซด์เวย์ออกด้านข้าง โดยให้แนวรับ 1,605 จุด ส่วนแนวต้าน 1,625-1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCGP มูลค่าการซื้อขาย 2,095.99 ล้านบาท ปิดที่ 56.00 บาท ลดลง 2.25 บาท
PTT มูลค่าการซื้อขาย 2,013.02 ล้านบาท ปิดที่ 40.25 บาท ลดลง 0.75 บาท
HANA มูลค่าการซื้อขาย 1,512.19 ล้านบาท ปิดที่ 66.50 บาท เพิ่มขึ้น 0.25 บาท
KCE มูลค่าการซื้อขาย 1,361.68 ล้านบาท ปิดที่ 72.00 บาท เพิ่มขึ้น 1.75 บาท
IVL มูลค่าการซื้อขาย 1,324.17 ล้านบาท ปิดที่ 40.75 บาท ลดลง 0.50 บาท